Document ID: 32007R1314

REGULAMENTUL (CE) NR. 1314/2007 AL COMISIEI
din 8 noiembrie 2007
de modificare a Regulamentului (CE) nr. 499/96 al Consiliului în ceea ce privește contingentele tarifare comunitare pentru pește și produse pescărești originare din Islanda
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 499/96 al Consiliului din 19 martie 1996 privind deschiderea și modul de gestionare ale contingentelor tarifare comunitare pentru anumite produse pescărești, precum și pentru cai vii, care provin din Islanda (1) și, în special articolul 5 alineatul (1) litera (b),
întrucât:
(1)
Participarea Bulgariei și a României la Spațiul Economic European a fost decisă prin acordul de extindere a SEE, semnat între Comunitatea Europeană și statele membre ale acesteia, Islanda, Liechtenstein, Norvegia și țările candidate la SEE la 25 iulie 2007.
(2)
În așteptarea încheierii procedurilor necesare pentru adoptarea acordului de extindere a SEE în 2007, s-a încheiat un acord sub forma unui schimb de scrisori care prevede punerea în aplicare provizorie a acordului de extindere a SEE. Acordul a fost aprobat pe baza Deciziei 2007/566/CE a Consiliului din 23 iulie 2007 privind semnarea și aplicarea în mod provizoriu a unui acord privind participarea Republicii Bulgaria și a României la Spațiul Economic European și a patru acorduri conexe (2).
(3)
Acordul de extindere a SEE din 2007 prevede un protocol adițional la Acordul de liber schimb CE-Islanda din 1972. Acest protocol adițional prevede noi contingente tarifare anuale scutite de taxe vamale la importul în Comunitate a anumitor pești și produse pescărești originare din Islanda.
(4)
Pentru a aplica noile contingente tarifare este necesară modificarea Regulamentului (CE) nr. 499/96.
(5)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3) prevede un sistem de gestionare a contingentelor tarifare destinate a fi utilizate în ordinea cronologică a datelor de acceptare a declarațiilor vamale. Din motive de simplificare, trebuie să se aplice același sistem pentru contingentele tarifare prevăzute în Regulamentul (CE) nr. 499/96.
(6)
Contingentele tarifare prevăzute în protocolul adițional ar trebui considerate inițial ca nefiind critice în sensul articolului 308c din Regulamentul (CEE) nr. 2454/93. Prin urmare, articolul 308c alineatele (2) și (3) din regulamentul menționat anterior nu ar trebui să se aplice.
(7)
În conformitate cu protocolul adițional, volumul neutilizat al contingentului tarifar pentru langustine congelate pentru 2007 ar trebui reportat la contingentul tarifar corespunzător pentru 2008.
(8)
În conformitate cu Decizia 2007/566/CE, noile contingente tarifare trebuie să se aplice începând din 1 septembrie 2007. În consecință, prezentul regulament trebuie să se aplice de la aceeași dată și să intre în vigoare imediat.
(9)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 499/96 se modifică după cum urmează:
1.
Articolele 2 și 3 se înlocuiesc cu următorul text:
„Articolul 2
Contingentele tarifare fixate în prezentul regulament sunt gestionate în conformitate cu articolele 308a, 308b și 308c din Regulamentul (CEE) nr. 2454/93.
Cu toate acestea, articolul 308c alineatele (2) și (3) din Regulamentul (CEE) nr. 2454/93 nu se aplică contingentelor tarifare cu numerele de ordine 09.0810 și 09.0811.
Articolul 3
În cazul în care contingentul tarifar cu număr de ordine 09.0810 pentru codul NC 0306 19 30 pentru langustine congelate nu va fi epuizat în totalitate până la finele anului 2007, volumul restant va fi reportat la contingentul tarifar corespunzător pentru 2008.
În acest sens, prelevările efectuate asupra contingentului tarifar pentru 2007 vor fi oprite în a doua zi lucrătoare a Comisiei după data de 1 aprilie 2008. În următoarea zi lucrătoare, soldul neutilizat al acestui contingent tarifar pentru 2007 este pus la dispoziție în cadrul contingentului tarifar corespunzător aplicabil în 2008.
De la această dată, nicio prelevare retroactivă și nicio restituire în cadrul acelui contingent tarifar aplicabil în 2007 nu vor mai fi posibile.”
2.
Anexa se modifică conform anexei la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 septembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 2007.

Labels: 3
18
6